
 21.6.2013
 BG
 Официален вестник на Европейския съюз
 L 169/51
 РЕГЛАМЕНТ ЗА ИЗПЪЛНЕНИЕ (ЕС) No 586/2013 НА КОМИСИЯТА
 от 20 юни 2013 година
 за изменение на Регламент (ЕО) No 1235/2008 за определяне на подробни правила за прилагането на Регламент (ЕО) No 834/2007 на Съвета по отношение на режима за внос на биологични продукти от трети държави и за дерогация от Регламент (ЕО) No 1235/2008 по отношение на датата на представяне на годишния доклад
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) No 2092/91 (1), и по-специално член 33, параграфи 2 и 3 и член 38, буква г) от него,
 като има предвид, че:
 (1)
 Регламент (ЕО) No 1235/2008 на Комисията (2) съдържа разпоредби във връзка с вноса на биологични продукти от трети държави, и по-специално списък на признатите трети държави и списък с признати контролни и надзорни органи за целите на равностойността.
 (2)
 Предвид придобития при надзора на системата за равностойност опит е необходимо да бъде изменено съдържанието на списъка на контролните и надзорните органи, признати в съответствие с член 33, параграф 3 от Регламент (ЕО) No 834/2007, за да се гарантира актуалността на информацията за операторите под контрола на посочените контролни и надзорни органи.
 (3)
 В контекста на придобития при надзора на системата за равностойност опит и предвид точка 5.1.4 от съобщението на Комисията, озаглавено „Насоки за най-добри практики на ЕС за схемите за доброволно сертифициране на селскостопански продукти и храни“ (3), в което се препоръчва спецификациите по схемата, включително обобщение за широката публика, да са свободно достъпни (напр. на уебсайт), а с оглед на факта, че някои от изброените в приложение IV към Регламент (ЕО) No 1235/2008 контролни и надзорни органи публикуват своите стандарти за биологични продукти на уебсайтовете си, е целесъобразно да се изисква от контролните и надзорните органи, признати в съответствие с член 33, параграф 3 от Регламент (ЕО) No 834/2007, да публикуват на своите уебсайтове производствените стандарти и контролните мерки, за които са признати, и да посочат в списъка на признатите контролни и надзорни органи уебсайта, на който може да бъде намерена тази информация.
 (4)
 С цел да разпредели натоварването във връзка с надзора на признатите трети държави и контролни и надзорни органи е целесъобразно да се определи краен срок за представяне на годишния доклад на признатите контролни и надзорни органи, като този срок бъде различен от определения за представяне на годишния доклад на признатите трети държави. Вследствие на това следва също да бъде изтеглена с един месец датата за подаване на пълните комплекти заявления за включване в списъка с признати контролни и надзорни органи.
 (5)
 Приложение III към Регламент (ЕО) No 1235/2008 съдържа списък с трети държави, чиито системи на производство и контролни мерки за биологичното производство на земеделски продукти се признават за равностойни на тези, определени в Регламент (ЕО) No 834/2007. В списъка следва да бъдат направени